Geheime saam met berugte reeksmoordenaar na grafDie Franse reeksmoordenaar Michel Fourniret in 2006. (Foto: Fred Dufour / AFP) Talle families se hoop op antwoorde en geregtigheid is uitgedoof nadat die berugte Franse reeksmoordenaar Michel Fourniret Maandag in die ouderdom van 79 dood is. “Hy het glo hartprobleme gehad en aan Alzheimer se siekte gely,” sê staatsaanklaer Remy Heitz. Fourniret, ook bekend as die Monster van die Ardenne, het erken dat hy 11 mense, meestal vroue en jong meisies, vermoor het. Hy word egter ook met ander onopgeloste sake van vermiste persone verbind. Een van sy slagoffers was die Engelse student Joanna Parrish, wat in Mei 1990 vermoor is toe sy Frankryk as deel van haar universiteitstudie besoek het. Enkele maande voor sy inhegtenisname in België in 2003, het hy die negejarige Estelle Mouzin verkrag en vermoor. Hy het eers verlede jaar skuld op Estelle se moord beken nadat sy gewese vrou, Monique Olivier (72), in die hof getuig het. Olivier dien tans ’n lewenslange vonnis uit vir haar rol in sommige van die moorde en ontvoerings wat deur Fourniret gepleeg is. Talle ander families het egter voor Fourniret se dood ook op antwoorde gewag oor wat met hulle geliefdes gebeur het. “Michael Fourniret neem sy geheime na sy graf,” sê Richard Delgene, Olivier se prokureur. “Aangesien daar steeds baie aktiewe sake is, sal Monique [Olivier] die enigste persoon in die beskuldigdebank wees wat daarvoor aanspreeklik gehou kan word.” Fourniret het twee lewenslange vonnisse in die Fresnes-tronk in Parys uitgedien. Hy is in ’n nabye hospitaal dood.